Krašto kelio Trakai-Rūdiškės-Pivašiūnai-Alytus beveik 5 km ruožo kapitalinį remontą planuojama užbaigti iki kitų metų vasaros, darbų vertė – 3,3 mln. eurų.
Šiuo metu kelio, kuriuo per parą pravažiuoja daugiau kaip 1 tūkst. 100 automobilių, tvarkomo ruožo būklė yra prasta – esama asfalto danga yra nelygi, banguota, su nepastoviu skersiniu nuolydžiu ir turi daug remontuotų plotų. Dėl to nėra užtikrinamas tinkamas paviršinio vandens nuvedimas nuo kelio, o eismo sąlygos apsunkinamos.
Atliekant kelio remontą ruože bus įrengta 7 m pločio dviejų eismo juostų važiuojamoji dalis su 0,5 m pločio saugos juostomis ir 1,5 m pločio kelkraščiais iš abiejų pusių.
Kelio ruožas ties Grendavės ir Onuškio gyvenvietėmis bus padengtas dviem asfalto sluoksniais, kurių plotas sieks 38,3 tūkst. kv. m.
Prieš asfaltuojant kelią bus pagerintas esamos žemės sankasos gruntas ir pasirūpinta 51 cm storio šalčiui atspariu apsauginiu sluoksniu.
Įgyvendinant projektą taip pat bus suremontuotos esamos nuovažos ir sankryžų kelio dangos, įrengtos dvi autobusų stotelės su paviljonais ir suoliukais, šiukšliadėžėmis, įspėjamaisiais paviršiais regėjimo negalią turintiems žmonėms. Šalia stotelių bus įrengti šaligatviai ir apšvietimas.
Visame kelio ruože taip pat bus pasirūpinta reikiamų kelio ženklų ir signalinių stulpelių įrengimu, horizontaliuoju kelio dangos ženklinimu ir teritorijos sutvarkymu.
Darbus atlieka bendrovė "YIT Lietuva"
Rekonstrukcijos projektu rūpinosi bendrovė "Alkesta".